ET Euroopa Liidu Teataja CE 259/9

Vabatahtliku tegevuse osatähtsus majandusliku ja sotsiaalse ühtekuuluvuse toetamisel

P6_TA(2008)0131

Euroopa Parlamendi 22. aprilli 2008. aasta resolutsioon vabatahtliku tegevuse osatähtsuse kohta majandusliku ja sotsiaalse ühtekuuluvuse toetamisel (2007/2149(INI))

(2009/C 259 E/02)

Euroopa Parlament,

— võttes arvesse neljandat aruannet majandusliku ja sotsiaalse ühtekuuluvuse kohta (KOM(2007)0273);

— võttes arvesse Euroopa Parlamendi ja nõukogu 12. detsembri 2006. aasta otsust nr 1904/2006/EÜ, millega luuakse ajavahemikuks 2007–2013 programm Kodanike Euroopa, et edendada Euroopa kodanikuaktiivsust, (1);

— võttes arvesse Euroopa Parlamendi ja nõukogu 15. novembri 2006. aasta otsust nr 1719/2006/EÜ, millega kehtestatakse programm „Aktiivsed noored” perioodiks 2007–2013 (2);

— võttes arvesse nõukogu 20. veebruari 2006. aasta otsust 2006/144/EÜ ühenduse maaelu arengu strateegiasuuniste kohta (programmiperiood 2007–2013) (3);

— võttes arvesse nõukogu 6. oktoobri 2006. aasta otsust 2006/702/EÜ ühenduse ühtekuuluvuspoliitika strateegiliste suuniste kohta (4);

— võttes arvesse nõukogu ja nõukogus kokku tulnud liikmesriikide valitsuste esindajate 13. novembri 2006. aasta resolutsiooni, milles käsitletakse ühiste eesmärkide elluviimist noorte osaluse ja teavitamise valdkonnas, pidades silmas noorte Euroopa kodanikuaktiivsuse kujundamist (5);

— võttes arvesse komisjoni teatist pealkirjaga „Noorte hariduses, tööhõives ja ühiskonnas osalemise edendamine” (KOM(2007)0498);

— võttes arvesse komisjoni teatist „Euroopa demograafiline tulevik – kuidas teha väljakutsest võimalus” (KOM(2006)0571);

— võttes arvesse Euroopa Parlamendi ja nõukogu 10. juuli 2001. aasta soovitust 2001/613/EÜ õpilaste, koolitust saavate isikute, vabatahtlike, õpetajate ja koolitajate liikuvuse kohta ühenduse piires (6);

— võttes arvesse oma 13. märtsi 2007. aasta resolutsiooni ettevõtete sotsiaalse vastutuse ja uue partnerluse kohta (7);

— võttes arvesse Regioonide Komitee arvamust vabatahtliku tegevuse panusest majanduslikku ja sotsiaalsesse ühtekuuluvusse (8);

— võttes arvesse Euroopa Majandus- ja Sotsiaalkomitee arvamust teemal „Vabatahtlik tegevus, selle roll ja mõju Euroopa ühiskonnas” (9);

— võttes arvesse Regioonide Komitee arvamust teemal „Vabatahtlike organisatsioonide roll – Euroopa ühiskonna toetamine” (10);

— võttes arvesse EÜ asutamislepingu artikleid 158 ja 159;

— võttes arvesse kodukorra artiklit 45;

— võttes arvesse regionaalarengukomisjoni raportit (A6-0070/2008),

A. arvestades, et usaldusväärsete hinnangute alusel tegutseb vabatahtlikuna rohkem kui 100 miljonit ELi kodanikku (11);

B. arvestades esialgseid tulemusi lähtuvalt ÜRO käsiraamatust mittetulundusorganisatsioonide kohta, on mittetulundusorganisatsioonide majanduslik panus umbes 5 % SKTst ning isegi konservatiivse hinnangu alusel hõlmab vabatahtlikule tegevusele kulutatud aeg rohkem kui ühe neljandiku vastavast näitajast (12);

C. arvestades, et vabatahtlik tegevus on üks peamine jõud, mis toidab kodanikuühiskonda ja tugevdab solidaarsust – ELi ühte põhiväärtust –, ning on samuti oluline komponent ühiskonna arenguprogrammide toetamisel, eriti nendes liikmesriikides, mis on väljumas kommunismijärgsest üleminekuperioodist;

D. arvestades, et hiljutine uuring vabatahtlikke kaasavate organisatsioonide kohta Euroopas näitas lisandväärtuse kõrget taset: abistavatele vabatahtlikele kulutatud iga 1 euro kohta saadi tagasi keskmiselt 3–8 eurot (13);

E. arvestades, et vabatahtliku tegevuse väga olulist panust sotsiaalse kapitali loomisesse tuleks igati tunnustada;

F. arvestades, et püsiv rahastamine, eriti halduskulude rahastamine on vabatahtlike organisatsioonide ja vabatahtliku töö jaoks üliolulise tähtsusega;

G. arvestades, et Euroopa Elu- ja Töötingimuste Parandamise Fondi hiljutine aruanne tõi välja asjaolu, et sotsiaalne kapital on põhitegur, kui püütakse välja töötada poliitikaid maaelu majandusliku arengu kiirendamiseks (14);

H. arvestades, et hiljutine uuring eduka Urban programmi kohta Århusis rõhutas seda, et kohalikud elanikud ja vabatahtlik tegevus olid otsustava tähtsusega programmi edukal rakendamisel (15);

I. arvestades, et vabatahtlikul tegevusel ei ole üksnes mõõdetav majanduslik väärtus, vaid sellega võib kaasneda ka avalike teenuste oluline kokkuhoid; arvestades, et antud kontekstis on oluline tagada, et vabatahtlik tegevus oleks täienduseks avalikele teenustele, aga mitte nende asenduseks;

J. arvestades, et vabatahtlik tegevus toetab vabatahtliku isiklikku ja sotsiaalset arengut ning avaldab ühiskonnas positiivset mõju, näiteks inimestevahelistele suhetele;

K. arvestades, et vabatahtlikud täidavad olulist rolli Lissaboni strateegia sotsiaalmajandusliku ühtekuuluvuse eesmärkide saavutamisel, aidates kaasa finantskaasamisele, näiteks asutades krediidiühistuid, mis on reguleeritud mittetulunduslikud finantsühistud, mille tegevust juhivad ja juhatavad vabatahtlikud;

L. arvestades, et ettevõtete sotsiaalne vastutus on ühtlasi nii ettevõtluse tähtis liikumapanev jõud kui ka Euroopa sotsiaalse mudeli oluline element;

M. arvestades seost vabatahtliku tegevuse ja säästva arengu vahel;

N. arvestades, et oluline on edendada ja toetada vabatahtliku tegevuse juhtimise häid tavasid vabatahtlikke kaasavate organisatsioonide seas;

O. arvestades, et vabatahtliku tegevuse tulemusena kaasatakse kodanikud otseselt kohalikku arendustegevusse ning seetõttu võib vabatahtlik tegevus mängida olulist rolli kodanikuühiskonna ja demokraatia tugevdamisel;

P. arvestades, et eelmainitud nõukogu resolutsioonis kodanikuaktiivsuse kohta kutsub nõukogu noori üles rohkem osalema ühiskonnaelus, osalusstruktuurides ja vabatahtlikus töös;

Q. arvestades, et Euroopa demograafiliste muutuste tulemusena suureneb eakate võimalike vabatahtlike arv;

R. arvestades, et vabatahtlikul tegevusel võib olla positiivne mõju inimeste tervisele (16); arvestades, et see soodne mõju tervisele võib avalduda igas eas ning aidata kaasa füüsiliste ja psüühiliste haiguste ennetamisele;

S. arvestades, et vabatahtlik tegevus peab täitma oma rolli kohaliku arengu algatuste toetamisel ning paljude selliste ühenduse rahastatavate algatuste eduka rakendamise hõlbustamisel nagu programmid LEADER, INTERREG ja PEACE,

1. julgustab liikmesriike, piirkondlikke ja kohalikke omavalitsusi tunnustama vabatahtliku tegevuse väärtust sotsiaalse ja majandusliku ühtekuuluvuse edendamisel; ühtlasi julgustab tegema koostööd vabatahtlike organisatsioonidega ning pärast vabatahtliku sektoriga sisuliste konsultatsioonide pidamist välja töötama kavasid ja strateegiaid, et tunnustada, hinnata, toetada, lihtsustada ja julgustada vabatahtlikku tegevust; samuti nõuab tungivalt, et liikmesriigid looksid stabiilse institutsioonilise raamistiku valitsusväliste organisatsioonide osalemiseks avalikel aruteludel;

2. kutsub asjassepuutuvaid komisjoni eksperte üles selgemalt eristama vabatahtlikke ja valitsusväliseid organisatsioone, mille tegevus ei põhine samasugusel vabatahtlikul alusel, ning nõuab põhjalikku üleeuroopalist uuringut ühiskonnaelus osalemise olemuse, määra ja sisemiste mehhanismide kohta, sh vabatahtliku osalemise ja selle otstarbega rahastamise kohta;

3. kutsub liikmesriike, piirkondlikke ja kohalikke omavalitsusi üles tegema tõsiseid jõupingutusi, et hõlbustada vabatahtlike organisatsioonide juurdepääsu piisavale ja püsivale (nii halduskulude kui ka projektide) rahastamisele ilma liigse vormide täitmise ja bürokraatiata, säilitades samas vajaliku kontrolli riigi raha kulutamise üle;

4. nõuab tungivalt, et liikmesriigid ning piirkondlikud ja kohalikud omavalitsused toetaksid vabatahtliku hädaabiteenistuse loomist igas paikkonnas, et tagada kiire reageerimine loodusõnnetuste ja õnnetusjuhtumiste korral;

5. juhib komisjoni tähelepanu asjaolule, et partnerlus on peamiselt sätestatud nii ühenduse maaelu arengu strateegiasuunistes (programmiperiood 2007–2013) kui ka ühenduse ühtekuuluvuspoliitika strateegilistes suunistes, millest ei peeta alati kinni riiklikul tasandil (17) ning seepärast nõuab komisjonilt asjakohaste administratiivsete ja institutsiooniliste meetmete võtmist tagamaks seda, et komisjoni poliitikaid, menetlusi ja protokolle tegelikult järgitaks ning rakendataks konsulteerimiste, läbirääkimiste ja neile järgnevate toimingute ajal struktuurifondide raames;

6. soovitab, et kõik liikmesriigid looksid mittetulundusorganisatsioonide alalised satelliitkontod, ning nõuab, et need satelliitkontod hõlmaksid vabatahtlike tööd, et poliitikakujundajad saaksid poliitika väljatöötamisel arvesse võtta mittetulundusorganisatsioone; palub komisjonil kaaluda, kuidas oleks võimalik vabatahtlik tegevus lisada erikategooriana EUROSTATi statistilistesse arvestustesse;

7. toetab kindlalt seisukohta, et vabatahtlikuna töötamine ja vabatahtlik tegevus ei tohiks asendada palgatööd;

8. kutsub komisjoni üles töötama selles suunas, et luua kõikide ühenduse fondide jaoks süsteem, millega vabatahtlikku tegevust saaks pidada toetuseks kaasrahastatavatele projektidele, ning välja töötama mehhanisme, millega saaks vabatahtliku tegevuse kulusid asjakohaselt arvestada; kiidab heaks komisjoni mõnede peadirektoraatide jõupingutused rakendada paindlikumat lähenemisviisi vabatahtliku tegevuse vastuvõetavuse suhtes ühe sobiva rahastamisvahendina ühenduse kaasrahastatavate projektide jaoks;

9. kutsub komisjoni üles edendama võimalusi eakatele vabatahtlikele ja töötama välja programmi „Aktiivsed eakad”, et suurendada suurte kogemustega eakate arvu, kes sooviksid töötada vabatahtlikena, mis võib toimuda paralleelselt eelpoolnimetatud programmiga „Aktiivsed noored” ja seda täiendada, ning lisaks toetama eriprogramme põlvkondadevahelise vabatahtliku tegevuse ja juhendamise valdkonnas;

10. julgustab liikmesriike edendama vabatahtlikku tegevust kõikides reaalsetes ja virtuaalsetes kogukondades, näiteks vabatahtlikku tegevust perekonnas, vabatahtlikku tegevust ühiskonnast kõrvale jäänud rühmades või rühmades, mis tavapäraselt vabatahtlikku tööd ei tee, ja rõhutama vabatahtliku töö korraldamise suurt tähtsust, et tagada selle kooskõla ja sobivus pere- ja tööeluga;

11. julgustab äriühinguid ja teisi erasektori ettevõtjaid oma sotsiaalse vastutuse strateegia raames rahaliselt toetama algatusi, millega edendatakse ja tõhustatakse vabatahtlikku tegevust, ja nõuab tungivalt, et liikmesriigid ettevõtete vabatahtliku tegevuse raames pakuksid soodustusi erasektorile vabatahtliku sektori rahastamiseks ja toetamiseks, aidates seega tagada ettevõtlusega seotud oskuste ja oskusteabe ülekandmist eraettevõtlusest avalikku sektorisse ning samuti parandades elukvaliteeti kohalikul tasandil, edendades omaalgatuslikku tegevust kohalike probleemide lahendamiseks;

12. kutsub komisjoni üles suurendama vabatahtliku tegevuse tunnustamist pädevuste ja oskuste omandamise asjakohase võimalusena YOUTHPASSi raames (seotuna EUROPASSiga), tagades samas, et vabatahtlikku tegevust ei käsitleta ametliku koolituse alternatiivina, vaid selle täiendusena; lisaks kutsub üles kasutama riikliku ja kohaliku tasandi vahendeid, et suurendada vabatahtlike liikuvust;

13. kutsub komisjoni ja liikmesriike üles uurima, miks venib kavandatava Euroopa vabatahtlike harta vastuvõtmine, milles peaks määratletama vabatahtlike organisatsioonide roll ning sätestatama nende õigused ja kohustused; soovitab võtta kasutusele iga-aastased eksperdihinnangud vabatahtliku töö hindamiseks liikmesriikides eri sektorite ja organisatsioonide kaupa;

14. soovitab komisjonil ja liikmesriikidel luua Euroopa andmebaas, mis sisaldaks põhiandmeid vabatahtlike organisatsioonide kohta ning üksikasju parimate tavade kohta, et pakkuda kasulikke suuniseid vabatahtliku tegevuse süsteemi parandamiseks;

15. kutsub asjakohaseid ametiasutusi üles tagama, et vabatahtlikud oleksid seoses oma vabatahtliku tegevusega vajalikul määral kaetud õnnetusjuhtumikindlustuse ja tsiviilvastutuskindlustusega, ning et kaetaks kõik kokkulepitud kulutused, mida vabatahtlikud kannavad seoses oma vabatahtliku tegevusega;

16. kutsub komisjoni, liikmesriike ning piirkondlikke ja kohalikke omavalitsusi üles edendama vabatahtlikku tegevust hariduse kõigi tasemete kaudu, luues vabatahtliku tegevuse võimalusi haridussüsteemi varases etapis, et see tunduks normaalse panusena ühiskonnaellu, ning jätkuvalt edendama sellist tegevust ka vanemate üliõpilaste seas, hõlbustama õppimist teenistuse käigus, kui üliõpilased töötavad oma diplomi- või kraadiõppe ajal partnerluses vabatahtlike või kogukonna rühmadega, soodustama sidemeid vabatahtliku sektori ja haridussektori vahel selle kõigil tasemetel ning tunnustama vabatahtlikku tegevust ja vabatahtliku tegevuse käigus õppimist osana elukestvast õppest;

17. kutsub komisjoni üles, pidades silmas, et 2010. aastal on kavandatud läbi vaadata käibemaksusätted avalike asutuste ja sotsiaalsete vabastuste kohta, kaaluma koos liikmesriikidega tugevaid sotsiaalseid argumente, et kehtestada liikmesriikides registreeritud vabatahtlikele organisatsioonidele käibemaksuvabastus ostudelt, mis on seotud organisatsiooni eesmärkide saavutamisega, ning ühtlasi kaaluma argumente erijuhtudel käibemaksuvabastuse kohaldamiseks kaupade ja teenuste suhtes, mis annetatakse vabatahtlikele organisatsioonidele;

18. kutsub liikmesriike üles kooskõlas subsidiaarsuse põhimõttega looma vabatahtliku tegevuse jätkusuutlikku infrastruktuuri, mis tegeleks selliste küsimustega nagu vabatahtlike organisatsioonide põhirahastamine;

19. soovitab, et 2011 kuulutataks Euroopa vabatahtliku tegevuse aastaks;

20. tõdeb, et vabatahtlik tegevus liikmesriikides on väga mitmekesine, kuid julgustab siiski liikmesriike, piirkondlikke ja kohalikke omavalitsusi igal võimalusel õppima üksteiselt, vahetades parimaid tavasid;

21. kutsub komisjoni üles võtma tarvitusele toetuskavad, et luua tõhusamaid koostöösüsteeme ja võrgustikke vabatahtlike organisatsioonide vahel ja tugevdada vabatahtlike rahvusvahelisi vahetusprogramme, mis võivad teatavatel juhtudel aidata saavutada aastatuhande arengueesmärke; nõuab eeskätt programmide arendamist, mis aitaksid taas ellu äratada vabatahtlikku tegevust liikmesriikides, kus seda on seostatud kohustusliku tegevusega;

22. soovitab piiriüleste vabatahtlike projektide edendamist;

23. kutsub komisjoni üles olema vabatahtlikkuse-sõbralik kõigis poliitika ja õigusloome valdkondades;

24. kutsub asjaomaseid kohalikke ja piirkondlikke sidusrühmi, vabatahtlikke organisatsioone ja meediat üles andma kodanikele piisavat teavet vabatahtliku tegevuse võimaluste kohta koos sobiva koolitusega, pöörates erilist tähelepanu ühiskonna haavatavamatele ja marginaalsetele rühmadele ning äärepoolsete ja ligipääsmatute piirkondade vajadustele;

25. nõuab, et komisjon looks lisaks plaanile D (Democracy, Dialogue and Debate), mis on mõeldud demokraatia, dialoogi ja arutelu edendamiseks, ka plaani V (Valuing, Validating, and ensuring Visibility of Volunteers) väärtustamise, kehtestamise ja vabatahtlike nähtavuse tagamiseks;

26. palub komisjonil läbi vaadata oma viisapoliitika ELi vabatahtlike programmides osalejate suhtes, kes on pärit kolmandatest riikidest, et kehtestada liberaalsem viisarežiim eelkõige ELi naaberriikide vabatahtlike suhtes;

27. teeb presidendile ülesandeks edastada käesolev resolutsioon nõukogule, komisjonile, liikmesriikide valitsustele ja parlamentidele, Regioonide Komiteele ning Euroopa Majandus- ja Sotsiaalkomiteele.

(1) ELT L 378, 27.12.2006, lk 32.

(2) ELT L 327, 24.11.2006, lk 30.

(3) ELT L 55, 25.2.2006, lk 20.

(4) ELT L 291, 21.10.2006, lk 11.

(5) ELT C 297, 7.12.2006, lk 6.

(6) EÜT L 215, 9.8.2001, lk 30.

(7) ELT C 301 E, 13.12.2007, lk 45.

(8) ELT C 105, 25.4.2008, lk 11.

(9) ELT C 325, 30.12.2006, lk 46.

(10) EÜT C 180, 11.6.1998, lk 57.

(11) Eurobaromeetri aruanne. „Social Reality Stocktaking” (veebruar 2007).

(12) Johns Hopkinsi Ülikooli aruanne, „Measuring Civil Society and Volunteering”. September, 2007. www.jhu.edu/ccss.

(13) „Volunteering works”, Institute for volunteering research and volunteering. Inglismaa, september 2007.

(14) Vt Mandl, I., Oberholzner, T., & Dörflinger, C. European Foundation for Living and Working Conditions. http://www.eurofound.europa.eu/pubdocs/2007/18/en/1/ef0718en.pdf.

(15) Vestergaard Poulsen, L. „From Deprived Neighbourhood to Sustainable Community” ingliskeelne ülevaade. Urban II programm Århusis 2002–2007.

(16) Vt The Health Benefits of Volunteering – A Review of Recent Research (Corporation for National and Community Service, 2007).

(17) Vt Civil Society as a Partner in European Union Structural Funds. European Citizen Action Service. November, 2004.